**/Pers. A/**

E-pasts: /elektroniskā pasta adrese/

**Maksātnespējas procesa administratorei**

**/Administrators/**

Paziņošanai e-adresē

**Par** **/pers. A/, /pers. B/, /pers. C/,**

**/pers. D/, /pers. E/ un /pers. F/ sūdzību**

**par maksātnespējas procesa administratores /Administratore/ rīcību**

**/AS "Nosaukums A/" maksātnespējas procesā**

Maksātnespējas kontroles dienestā 2024. gada 30. maijā saņemta /pers. A/ /pers. B/, /pers. C/, /pers. D/ /pers. E/ un /pers. F/ (turpmāk kopā – Iesniedzēji) 2024. gada 30. maija sūdzība (noformēta kā iesniegums) (turpmāk – Sūdzība) par maksātnespējas procesa administratores /Administrators/, /amata apliecības numurs/, (turpmāk – Administratore) rīcību /AS "Nosaukums A"/, /reģistrācijas numurs/, (turpmāk – Parādnieks) maksātnespējas procesā.

Izskatot Maksātnespējas kontroles dienesta rīcībā esošo informāciju par Parādnieka maksātnespējas procesa gaitu, **konstatēts** turpmāk minētais.

[1] Ar /tiesas nosaukums/ /datums/ spriedumu lietā /lietas numurs/ pasludināts Parādnieka maksātnespējas process un par Parādnieka maksātnespējas administratoru iecelta Administratore.

Ieraksts par Parādnieka maksātnespējas procesa pasludināšanu maksātnespējas reģistrā izdarīts /datums/.

[2] Sūdzībā norādīts turpmāk minētais.

Saskaņā ar Maksātnespējas likuma 73. panta pirmo daļu kreditoru prasījumi maksātnespējas administratoram ir piesakāmi mēneša laikā no dienas, kad maksātnespējas reģistrā izdarīts ieraksts par parādnieka maksātnespējas procesa pasludināšanu.

Atbilstoši Administratores kārtotajam Parādnieka kreditoru prasījumu reģistram, Iesniedzēju jeb Parādnieka darbinieku kreditoru prasījumi ir iekļauti Parādnieka kreditoru prasījumu reģistrā.

Atsaucoties uz Maksātnespējas likuma 65. panta 7. punktu, Iesniedzēji norāda, ka savlaicīgi un līdz pat Sūdzības iesniegšanas brīdim Iesniedzēji nav saņēmuši darbinieku prasījumu apmierināšanu no darbinieku prasījumu garantiju fonda līdzekļiem.

Ievērojot to, ka saskaņā ar Administratores darbības pārskatu Parādnieka maksātnespējas procesā ir atgūti naudas līdzekļi no darījumiem ar Parādnieka mantu, Iesniedzēji lūdz Maksātnespējas kontroles dienestam uzlikt Administratorei tiesisku pienākumu izmaksāt darbinieku prasījumus.

[3] Maksātnespējas kontroles dienests ar 2024. gada 4. jūnija vēstuli /vēstules numurs/ (turpmāk – Vēstule) lūdza Administratori līdz 2024. gada 17. jūnijam, iesniegt rakstveida paskaidrojumus par Sūdzībā norādītajiem apstākļiem. Vienlaikus Maksātnespējas kontroles dienests lūdza sniegt arī atbildes uz uzdotajiem jautājumiem.

[4] Maksātnespējas kontroles dienestā 2024. gada 13. jūnijā saņemti Administratores 2024. gada 13. jūnija paskaidrojumi /paskaidrojumu numurs/ (turpmāk – Paskaidrojumi), kuros Administratore sniedz atbildes uz Vēstulē ietvertajiem jautājumiem.

[4.1] Atbildot uz jautājumu, kādi bija Administratores apsvērumi līdz šim brīdim nevērsties Maksātnespējas kontroles dienestā ar iesniegumu par darbinieku prasījumu apmierināšanu no darbinieku prasījumu garantiju fonda līdzekļiem, Administratore paskaidro turpmāko.

Saskaņā ar likuma "Par darbinieku aizsardzību darba devēja maksātnespējas gadījumā" 10. pantu darbinieku prasījumus pieņem, pārbauda un apkopo administrators, kas tos laikus iesniedz Maksātnespējas kontroles dienestam. [..] Administratoram ir tiesības iesniegt iesniegumu par darbinieku prasījumu apmierināšanu līdz brīdim, kad pieņemts lēmums par fiziskās personas bankrota procedūras pabeigšanu vai izbeigšanu vai juridiskās personas maksātnespējas procesa izbeigšanu.

Administratore norāda, ka Maksātnespējas likumā noteiktais kreditoru prasījumu iesniegšanas termiņš Parādnieka maksātnespējas procesā noslēdzās 2024. gada 6. aprīlī. Kopumā iesniegti vairāk kā 340 darbinieku prasījumi. Administratorei tos atbilstoši normatīvajos aktos noteiktajam jāsagatavo iesniegšanai Maksātnespējas kontroles dienestā, vienlaikus veicot arī citas darbības likumīgas un efektīvas maksātnespējas procesa norises nodrošināšanai.

[4.2] Atbildot uz jautājumu, vai un kad Administratore plāno ar iesniegumu par darbinieku prasījumu apmierināšanu no darbinieku prasījumu garantiju fonda līdzekļiem vērsties Maksātnespējas kontroles dienestā, Administratore paskaidro turpmāko.

Administratore norāda, ka neskatoties uz to, ka likumdevējs paredzējis administratoram tiesības attiecīgās darbības veikt līdz maksātnespējas procesa izbeigšanai, Administratore plāno vērsties ar iesniegumu par darbinieku prasījumu apmierināšanu no darbinieku prasījumu garantiju fonda līdzekļiem Maksātnespējas kontroles dienestā laika posmā no 2024. gada jūlija līdz 2024. gada septembrim (ieskaitot), iesniedzot darbinieku prasījumus Maksātnespējas kontroles dienestam pa daļām.

[5] Izvērtējot Sūdzībā, Administratores sniegtajos paskaidrojumos norādīto informāciju, kā arī maksātnespējas procesu reglamentējošās tiesību normas, **secināms** turpmāk minētais.

[5.1] Maksātnespējas likuma 174.1panta 1. un 2. punktā noteikts, ka Maksātnespējas kontroles dienests veic administratoru uzraudzību un izskata sūdzības par administratoru rīcību, izņemot tos likumā noteiktos gadījumus, kad sūdzības par administratoru lēmumiem izskatāmas tiesā, kurā ierosināta attiecīgā maksātnespējas procesa lieta.

Savukārt Maksātnespējas likuma 176. panta pirmajā daļā noteikts, ka kreditors, komercsabiedrība (tiesiskās aizsardzības procesā), fiziskā persona (šīs personas maksātnespējas procesā), parādnieka pārstāvis (juridiskās personas maksātnespējas procesā) vai trešā persona, kuras likumiskās tiesības ir aizskartas, var iesniegt Maksātnespējas kontroles dienestam sūdzību par administratora vai tiesiskās aizsardzības procesa uzraugošās personas rīcību.

[5.2] Sūdzībā izteiktas pretenzijas par Administratores rīcību:

1) nevēršoties Maksātnespējas kontroles dienestā ar iesniegumu par darbinieku prasījumu apmierināšanu no darbinieku prasījumu garantiju fonda līdzekļiem;

2) nesedzot darbinieku prasījumus, lai gan maksātnespējas procesā ir atgūti naudas līdzekļi.

Vienlaikus Sūdzībā izteikts lūgums uzlikt Administratorei tiesisku pienākumu izmaksāt naudas līdzekļus, lai segtu darbinieku prasījumus.

[5.3] Par Administratores rīcību, nevēršoties Maksātnespējas kontroles dienestā ar iesniegumu par darbinieku prasījumu apmierināšanu no darbinieku prasījumu garantiju fonda līdzekļiem, secināms turpmāk minētais.

[5.3.1] Juridiskās personas maksātnespējas process ir tiesiska rakstura pasākumu kopums, kura ietvaros no parādnieka mantas tiek segti kreditoru prasījumi, lai veicinātu parādnieka saistību izpildi (Maksātnespējas likuma 4. panta pirmā daļa).

Pēc juridiskās personas maksātnespējas procesa pasludināšanas parādnieka pārvaldes institūciju darbība tiek apturēta, un parādnieka pārvaldīšanu veic administrators (Maksātnespējas likuma 63. panta pirmās daļas 2. punkts). Administratoram ir visas normatīvajos aktos, parādnieka statūtos vai līgumos paredzētās pārvaldes institūciju tiesības, pienākumi un atbildība (Maksātnespējas likuma 64. panta pirmās daļas 1. punkts). Līdz ar to administrators kļūst par atbildīgo personu attiecībās ar maksātnespējīgā darba devēja darbiniekiem.

Maksātnespējas likuma 65. pantā ir noteikti administratora pienākumi, kas veicami pēc juridiskās personas maksātnespējas procesa pasludināšanas.

Tādējādi ar Maksātnespējas likumu administratoram ir uzlikta virkne pienākumu, kas veicami nekavējoties un paralēli (piemēram, parādnieka dokumentu un mantas inventarizācija un parādnieka mantas ņemšana savā pārvaldījumā, kreditoru prasījumu pieņemšana un pārbaudīšana, darījumu izvērtēšana), lai nodrošinātu maksātnespējas procesu likumīgu un efektīvu norisi. Jānorāda, ka šo pienākumu izpilde var būt ļoti sarežģīts un laikietilpīgs process.

Administratora tādu pienākumu, kā, piemēram, parādnieka mantas apzināšana un ņemšana pārvaldījumā, tieši ietekmē arī maksātnespējīgā darba devēja darbinieku kreditoru prasījumu iespējamo apmierināšanu pilnīgākā apmērā.

Ievērojot minēto un Parādnieka maksātnespējas procesa apjomu un sarežģītību, Maksātnespējas kontroles dienests šā lēmuma pieņemšanas brīdī atzīst, ka Administratore kopumā ir veikusi darbības, lai nodrošinātu Parādnieka maksātnespējas procesa efektīvu un likumīgu norisi un mērķu sasniegšanu. Tomēr konkrētajā gadījumā tas nevar kalpot kā attaisnojums, lai ilgstoši tiktu aizskartas Parādnieka bijušo darbinieku tiesiskās intereses.

[5.3.2] Darba devēja maksātnespējas gadījumā darbinieku prasījumi var tik segti no maksātnespējīgā darba devēja naudas līdzekļiem Maksātnespējas likumā noteiktajā kreditoru prasījumu segšanas kārtībā (Maksātnespējas likuma 118. pants) vai, ja šādu naudas līdzekļu nav, no darbinieku prasījumu garantiju fonda līdzekļiem.

Viens no Maksātnespējas likuma mērķiem ir arī aizsargāt darbiniekus darba devēja maksātnespējas gadījumā. Līdz ar to Maksātnespējas likuma 65. panta 7. punktā ir noteikts administratora pienākums normatīvajos aktos noteiktajos gadījumos un noteiktajā kārtībā vērsties Maksātnespējas kontroles dienestā ar iesniegumu par darbinieku prasījumu apmierināšanu no darbinieku prasījumu garantiju fonda līdzekļiem, lai darbinieki pēc iespējas ātrāk saņemtu vismaz daļēju (normatīvajos aktos garantēto) sava prasījuma apmierinājumu.

Saskaņā ar Paskaidrojumiem Administratore plāno vērsties Maksātnespējas kontroles dienestā ar iesniegumu par darbinieku prasījumu segšanu no darbinieku prasījumu garantiju fonda līdzekļiem laika posmā no 2024. gada jūlija līdz 2024. gada septembrim (ieskaitot).

Darbinieku prasījumu apmierināšanas vispārīgie noteikumi darba devēja maksātnespējas gadījumā ir reglamentēti likumā "Par darbinieku aizsardzību darba devēja maksātnespējas gadījumā". Savukārt informācijas par prasījumiem iesniegšanas kārtība un darbinieku prasījumu aprēķināšanas un izmaksas kārtība ir reglamentēta Ministru kabineta 2011. gada 27. decembra noteikumos Nr. 995 "Maksātnespējīgo darba devēju darbinieku prasījumu apmierināšanas un administratora atlīdzības izmaksas kārtība".

Likuma "Par darbinieku aizsardzību darba devēja maksātnespējas gadījumā" 10. panta pirmajā daļā ir noteikts, ka darbinieku prasījumus pieņem, pārbauda un apkopo administrators, kas tos laikus iesniedz Maksātnespējas kontroles dienestam.[[1]](#footnote-1)

Lai gan nav noteikts termiņš[[2]](#footnote-2), kādā administratoram pēc darbinieku (kreditoru) prasījumu atzīšanas un iekļaušanas kreditoru prasījumu reģistrā ir pienākums nodrošināt to segšanu, tostarp vēršoties Maksātnespējas kontroles dienestā ar iesniegumu par darbinieku prasījumu segšanu no darbinieku prasījumu garantiju fonda līdzekļiem, administratora ilgstoša vilcināšanās nav attaisnojama.

Darbinieku prasījumu apmierināšanai, pamatojoties uz starptautiskiem tiesību aktiem, kas paredz darba ņēmēju aizsardzību to darba devēja maksātnespējas gadījumā, ir izveidots darbinieku prasījumu garantiju fonds.

To izveidojot, likumdevēja mērķis ir pēc iespējas ātrāk novērst darbiniekam nelabvēlīgās sociālās sekas, kas darbiniekam rodas līdz ar darbinieka darba devēja maksātnespējas procesa pasludināšanu.[[3]](#footnote-3) Darbinieki tiek uzskatīti par sociāli vājākajām personām un tādām personām, kam papildus nepieciešama īpaša tiesiska aizsardzība. No darba tiesisko attiecību regulējuma izriet, ka viena no pusēm – darbinieks, atrodas ekonomiskajā ziņā vājākā pozīcijā.[[4]](#footnote-4)

Tādējādi ir radīts tiesiskais mehānisms, ar mērķi aizsargāt darbinieku tiesības saprātīgā termiņā gūt savu prasījumu apmierinājumu gadījumos, ja maksātnespējas process norit ilgstoši.

Sūdzības izskatīšanas gaitā konstatēts, ka Maksātnespējas likumā noteiktais kreditoru prasījumu iesniegšanas termiņš Parādnieka maksātnespējas procesā noslēdzās 2024. gada 6. aprīlī, kā arī konstatēts, ka Parādnieka maksātnespējas process ir apjomīgs (liels kreditoru, tai skaitā, darbinieku skaits, apjomīgs Parādniekam piederošās realizējamās mantas apjomu) un sarežģīts. Tomēr Maksātnespējas kontroles dienests vērš uzmanību, ka minētie apstākļi nav šķērslis, lai administrators Maksātnespējas kontroles dienestā savlaicīgi iesniegtu iesniegumu par darbinieku prasījumu segšanu no garantiju fonda līdzekļiem un lai secīgi darbinieku prasījumi vismaz daļēji tiktu segti.

[5.3.3] Parādnieka maksātnespējas process ilgst jau astoņus mēnešus un saskaņā ar Parādnieka mantas pārdošanas plānu un grozījumiem tā izpilde vēl turpinās.

Atbilstoši Maksātnespējas likumā noteiktajam, kreditoru prasījumu, tostarp arī darbinieku prasījumu, apmierināšana, ja Parādniekam ir naudas līdzekļi, tiek uzsākta pēc juridiskās personas maksātnespējas procesa izmaksu saraksta un kreditoru prasījumu segšanas plāna saskaņošanas (Maksātnespējas likuma 117. panta trešā daļa).

Šobrīd spēkā esošais normatīvais regulējums neparedz iespēju administratoram segt nenodrošināto kreditoru prasījumus pirms maksātnespējas procesa izmaksu saraksta un kreditoru prasījumu plāna saskaņošanas ar parādnieka kreditoriem.

Ievērojot vēl realizējamo Parādnieka mantas apjomu, pirmšķietami secināms, ka Parādnieka mantas pārdošanas plāns nebūs izpildīts tuvākajā laikā. Savukārt apstāklis, ka Parādnieka maksātnespējas procesā ir atgūta manta, vēl nav pamats kreditoru prasījumu segšanai pirms Parādnieka mantas pārdošanas plāna izpildes un juridiskās personas maksātnespējas procesa izmaksu saraksta un kreditoru prasījumu segšanas plāna saskaņojuma.

Pieļaujams, ka administrators nevēršas Maksātnespējas kontroles dienestā ar iesniegumu par darbinieku prasījumu apmierināšanu no darbinieku prasījumu garantiju fonda līdzekļiem, tikai tādā gadījumā, ja darbinieku prasījumus ir iespējams segt saprātīgā termiņā pēc juridiskās personas maksātnespējas procesa pasludināšanas.

Konkrētajā gadījumā, ievērojot to, ka Parādnieka maksātnespējas process paludināts pirms astoņiem mēnešiem un tā turpinājumu, nav pamata uzskatīt, ka darbinieku prasījumi no Parādnieka maksātnespējas procesā iegūtajiem naudas līdzekļiem varētu tikt segti saprātīgā termiņā. Tādējādi atzīstams, ka Administratore, nevēršoties Maksātbespējas kontroles dienestā ar iesniegumu par darbinieku prasījumu apmierināšanu no darbinieku prasījumu garantiju fonda līdzekļiem, nav nodrošinājusi Iesniedzēju tiesības saņemt vismaz daļēju (normatīvajos aktos garantēto) sava prasījuma apmierinājumu no darbinieku prasījumu garantiju fonda līdzekļiem.

Līdz ar to secināms, ka Administratore pretēji likumdevēja mērķim nav ievērojusi Maksātnespējas likuma 65. panta 7. punkta un likuma "Par darbinieku aizsardzību darba devēja maksātnespējas gadījumā" 10. panta pirmās daļas prasības.

Aizsargājot darbinieku intereses viņu darba devēja maksātnespējas gadījumā (Maksātnespējas likuma 173. panta pirmā daļa), secināms, ka Administratorei ir uzliekams tiesiskais pienākums nekavējoties apkopot darbinieku prasījumus un vērsties Maksātnespējas kontroles dienestā ar iesniegumu par darbinieku prasījumu segšanu no darbinieku prasījumu garantiju fonda līdzekļiem.

[5.4] Papildus vēršama uzmanība, ka Maksātnespējas kontroles dienests nepārņem darba devēja parādus darbiniekiem un darba devēja aprēķinātās summas ne vienmēr pilnā apmērā tiek segtas no darbinieku prasījumu garantiju fonda līdzekļiem, jo darbinieku prasījumi no darbinieku prasījumu garantiju fonda līdzekļiem tiek segti ierobežotā apmērā saskaņā ar likumu "Par darbinieku aizsardzību darba devēja maksātnespējas gadījumā".

[5.6] Par Administratores rīcību, neizmaksājot naudas līdzekļus darbinieku prasījumu segšanai, lai gan Parādnieka maksātnespējas procesā ir atgūti naudas līdzekļi un Sūdzībā izteikto lūgumu uzlikt Administratorei tiesisko pienākumu izmaksāt naudas līdzekļus darbinieku prasījumu segšanai, secināms turpmāk minētais.

Kā minēts šī lēmuma 5.3.3. punktā, kreditoru prasījumu, tostarp arī darbinieku prasījumu, apmierināšana, ja Parādniekam ir naudas līdzekļi, tiek uzsākta pēc juridiskās personas maksātnespējas procesa izmaksu saraksta un kreditoru prasījumu segšanas plāna saskaņošanas.

Maksātnespējas kontroles dienests vērš uzmanību, ka apstāklis, ka Parādnieka maksātnespējas procesā ir atgūta manta, vēl nav pamats kreditoru prasījumu, tai skaitā darbinieku prasījumu, segšanai pirms Parādnieka mantas pārdošanas plāna izpildes un juridiskās personas maksātnespējas procesa izmaksu saraksta un kreditoru prasījumu segšanas plāna saskaņojuma. Šobrīd spēkā esošais normatīvais regulējums neparedz iespēju administratoram segt nenodrošināto kreditoru prasījumus pirms maksātnespējas procesa izmaksu saraksta un kreditoru prasījumu plāna saskaņošanas ar parādnieka kreditoriem.

Ievērojot minēto, Sūdzība šajā daļā ir noraidāma. Tāpat arī ir norādāms Iesniedzēju lūgums uzlikt Administratorei tiesisko pienākumu izmaksāt naudas līdzekļus darbinieku prasījumu segšanai.

[6] Izvērtējot minēto un pamatojoties uz norādītajām tiesību normām, kā arī Maksātnespējas likuma 174.1 panta 2. punktu, 175. panta pirmās daļas 2. punktu, 176. panta pirmo un otro daļu,

**nolēmu:**

**1. Atzīt**, ka maksātnespējas procesa administratore /Administrators/, /amata apliecības numurs/, /AS "Nosaukums A"/, /reģistrācijas numurs/, maksātnespējas procesā, nevēršoties Maksātnespējas kontroles dienestā ar iesniegumu par darbinieku prasījumu apmierināšanu no darbinieku prasījumu garantiju fonda līdzekļiem, nav izpildījusi Maksātnespējas likuma 65. panta 7. punkta un likuma "Par darbinieku aizsardzību darba devēja maksātnespējas gadījumā" 10. panta pirmās daļas prasības.

**2. Uzlikt** maksātnespējas procesa administratorei /Administratore/, /amata apliecības numurs/, /AS "Nosaukums A"/, /reģistrācijas numurs/, maksātnespējas procesā nekavējoties, bet ne vēlāk kā līdz **2024. gada 1. augustam** izvērtēt /pers. A/ /pers. B/, pers. C/, /pers. D/, /pers. E/ un /pers. F/ darbinieku prasījumus un vērsties Maksātnespējas kontroles dienestā ar iesniegumu par to segšanu no darbinieku prasījumu garantiju fonda līdzekļiem.

**3.**Pārējā daļā /pers. A/ /pers. B/, pers. C/, /pers. D/, /pers. E/ un /pers. F/ 2024. gada 30. maija sūdzību par maksātnespējas procesa administratores /Administrators/, /amata apliecības numurs/, rīcību /AS "Nosaukums A"/, /reģistrācijas numurs/, juridiskās personas maksātnespējas procesā **noraidīt**.

Lēmumu var pārsūdzēt /tiesas nosaukums / mēneša laikā no lēmuma saņemšanas dienas. Sūdzības iesniegšana tiesā neaptur šā lēmuma darbību.

Direktore Inese Šteina

DOKUMENTS IR PARAKSTĪTS AR DROŠU ELEKTRONISKO PARAKSTU

1. Skatīt arī Ministru kabineta 2011. gada 27. decembra noteikumu Nr. 995 ,,Maksātnespējīgo darba devēju darbinieku prasījumu apmierināšanas un administratora atlīdzības izmaksas kārtība” 3. punktu. [↑](#footnote-ref-1)
2. Ir noteikts tikai beigu termiņš - administrators darbinieku prasījumu var iesniegt, kamēr norisinās maksātnespējas process un nedrīkst izbeigt procesu, ja ir iesniegts darbinieku prasījums, bet Maksātnespējas kontroles dienests vēl nav pieņēmis lēmumu par darbinieku prasījuma apmierināšanu. [↑](#footnote-ref-2)
3. Tiesību akta projekta "Grozījumi likumā "Par darbinieku aizsardzību darba devēja maksātnespējas gadījumā"" sākotnējās ietekmes (ex-ante) novērtējuma ziņojums (anotācija), 7. lp. Pieejams: <https://titania.saeima.lv/LIVS14/SaeimaLIVS14.nsf/0/0E9C46568BA2EA96C22589050039B031?OpenDocument> [↑](#footnote-ref-3)
4. Latvijas Republikas Satversmes tiesas 2012. gada 20. aprīļa spriedums Nr. 2011-16-01, 15. punkts. Pieejams: <https://www.satv.tiesa.gov.lv/web/viewer.html?file=/wp-content/uploads/2016/02/2011-16-01_Spriedums.pdf#search=> [↑](#footnote-ref-4)